**Bendl Vera: Mihályi Csongor és az időgyurma című meseregényének feldolgozása élménytechnikai gyakorlatokkal és játékokkal**

|  |  |
| --- | --- |
| szerző | Bendl Vera |
| cím | Mihályi Csongor és az időgyurma |
| évfolyam | 4. osztály |
| tantárgy | magyar irodalom |
| Tanár (+ iskola) | Koósné Sinkó Judit (ELTE-TÓK) |
| Segédanyagok típusai | Karakterlapok  linkek |
| Kapcsolódó linkek | <https://igyic.hu/mesecentrum-kritikak/onismereti-kalandregeny-gyerekeknek.html>  <https://www.pagony.hu/cikkek/bendl-vera-mihalyi-csongor-es-az-idogyurma-meseregeny-asperger-adhd-humor-gyerekeknek>  <https://nepszava.hu/3087023_maskeppen-huzalozva> |
| Tantárgyi kapcsolódások | Magyar nyelv, Osztályfőnöki |

**Mindannyiunkkal előfordult már, hogy azt éreztük, mennyire szeretnénk, ha gyorsabban vagy lassabban telne az idő, több időnk lenne a kedvenc időtöltéseinkre, de pillanatok alatt végeznénk a nem szeretett feladatokkal. Nemcsak a főhősöknek, hanem nekünk is jól jönne időnként egy kis időgyurma, mellyel megtanulhatnánk kedvünkre beosztani az időnket.**

**Az is biztos, hogy szereplőink különös viselkedései és szokásai mögött érző szívek laknak, akik csak arra várnak, hogy megerősítsék és szeressék őket!**

**A meseregényt feldolgozásra ajánlom minden olyan 3. vagy 4. osztálynak, ahol mindenki különleges, szerethető, és elfogadásra vágyik!**

**A feldolgozás menete**

**1-2. fejezet**

**Helló, srácok és lányok**

**Az idő - komolyan mondom - egy kicsit fura**

**1. Címjósoltatás**

Gondoljátok végig a cím alapján, hogy miről szólhat a meseregény, majd párban beszéljétek meg! Néhányat meghallgatunk az ötletekből.

*Közös megosztás*

**2. Szerintetek mire lehet képes egy időgyurma?**

*Egyéni ötletek meghallgatása*

**3. Van haszna az időnek?**

Beszéljétek meg csoportban, hogy milyen előnyei és hátrányai vannak annak, hogy időhöz vagyunk kötve!

A csomagolópapírra írjatok minél több gondolatot mindkét helyre!

IDŐ

ELŐNYÖK HÁTRÁNYOK

*Közös megosztás*

**4. Ismerkedés a szöveggel, az első fejezet tanítói bemutató olvasása**

**5. Ismerjük meg a szereplőket!**

Készítsetek a három szereplőről karakterlapokat!

Minden csoport az asztalán lévő papíron megtalálja, hogy melyik szereplő karakterét kell elkészítenie. Használjátok az első fejezet szövegét a munkátok során!

Fehér Léna, Mihályi Csongor, Miklósi Miklós

Név:

Kor:

Tulajdonságok:

Érdekességek, különlegességek

(pl.: hobbi, kedvenc dolgok)

*Közös megosztás*

**6. Mi lehet a BH?**

Egy rövidítést láthattok a táblán. Párban próbáljátok meg kitalálni, hogy melyik két szót jelentheti! Több megoldásotok is lehet!

*Ötletek meghallgatása*

**7. Ismerkedjetek meg a második fejezet szövegével csoportmunkában!**

**8. Miért is borzasztó ez a hely?**

Párban szedjétek össze, miért érezte Csongor az első iskoláját borzasztónak! Írjátok le!

*Közös megbeszélés*

**9. Így készül az időgyurma**

Készítsétek el az időgyurma receptjét a szöveg segítségével! Képeket is készíthettek róla.

*Közös bemutatás, megbeszélés*

**10. Mit jelenthet?**

Gondolkodjatok el azon, hogy mit jelenthet a fénysebesség és a térugrás szó!

Írjatok róla párban ötletes meghatározásokat!

*Közös megosztás, fogalmak pontosítása*

**11. Ha lenne egy időgyurmám...**

Meséljetek arról, hogy mikor húznátok nagyon szét, és mikor tartanátok összenyomva az időgyurmátokat!

*Közös megosztás*

*Eszközök: karakterlapok, íróeszközök, csomagolópapír*

**3-4. fejezet**

**Elkészítjük az időgyurmát**

**Ender bá fontos tanácsokat ad, bár a szeme összeszűkül**

**1. Ha enyém lenne az időgyurma**

Képzeld el, hogy tiéd az időgyurma! Hová repülnél el a segítségével szívesen? Írd rá a kártyára, majd ragasszuk be a táblán lévő felhőbe!

*Közös megosztás, felragasztás*

**2. Ismerkedés a harmadik fejezettel tanítói bemutatással**

**3. Bevegyük-e a csapatba?**

Mit gondol a két jó barát arról, hogy Léna bekerüljön-e a csapatukba?

Gyűjts indokokat mindkét oldalra a szöveg segítségével!

Bevegyük, mert... Ne vegyük be, mert...

**4. Az étkező világa**

Csongornak a terv végrehajtásához körözöttre van szüksége, ezért még az étkezőbe is képes bemerészkedni, hogy kapjon belőle.

Írjátok a papírra azokat a dolgokat, melyek az iskolai étkezőre jellemzőek! A szöveget is segítségül hívhatjátok!

hangok

jellemző tárgyak ÉTKEZŐ illatok

tapintási élmények

*Közös megosztás, majd a fiú számára legelviselhetetlenebbek bejelölése*

Keretezzétek be a papíron azokat a szavakat, amelyek legjobban zavarhatták Csongort!

*Megbeszélés, okok keresése, személyes élmények meghallgatása*

**5. Ismerkedés a negyedik fejezettel közös olvasással**

**6. Használati utasítás**

Készítsetek csoportban használati utasítást arról, hogyan kell használni az időgyurmát! A szöveg információit egészítsétek ki a saját ötleteitekkel!

*Közös megosztás*

**7. Hogyan gyorsulhatunk fel fénysebességre?**

Gyűjtsetek ötleteket, mit ajánlanátok a gyerekeknek, hogy elérjék a fénysebességet!

**Ötletek meghallgatása**

*Eszközök: kis kártyák, csomagolópapír*

**5-6. fejezet**

A legjobb dolgok néha a legszörnyűbbekből lesznek

Lénáról különös dolgok derülnek ki

**1. Kötetlen írás**

Írjatok le megállás nélkül három percen keresztül a táblán látható címről mindent, ami az eszetekbe jut!

Nem kell összefüggő szövegnek lennie, szavakat, mondatokat is írhattok. Az sem baj, ha eltértek a témától, de igyekezzetek visszakanyarodni.

A téma:

Verekedés, versengés az osztályban

Az idő letelte után olvassátok fel a párotoknak a munkátokat, majd jelöljétek a közös gondolatokat, amelyeket mindketten leírtatok!

*Közös gondolatok megosztása*

**2. Ismerkedés az ötödik fejezettel tanítói bemutató olvasással**

**3. Mi a közös a verekedésben?**

Közös jegyek keresése a szövegben és a gyerekek írásaiban.

*Véleményalkotás, megbeszélés*

**4. Milyen színű?**

Jelenítsétek meg ezt a komoly vitát, verekedést egy színskálával páros munkában az előttetek lévő csomagolópapírra, majd írjátok ki a színekre jellemző szavakat, mondatokat a szövegből!

*Közös bemutatás, megbeszélés*

**5. Te mit tettél volna?**

Válassz ki egy szereplőt, és mondd el, te mit tettél volna a helyében a verekedést látva!

Csongorként, osztálytársként, tanítóként

*A gondolatok meghallgatása*

**6. Mit tudunk Párizsról?**

Készítsetek gondolattérképet Párizsról csoportmunkában!

Minden olyan információt írjatok le, amit hallottatok erről a városról!

PÁRIZS

*Közös megosztás, az olvasottak alapján kiegészítés*

**7. Ismerkedés a hatodik fejezettel közös olvasással**

**8. Milyen is egy francia iskola?**

Képzeljétek magatokat a három gyerek helyébe, majd párban fogalmazzatok meg kérdéseket a francia iskolával kapcsolatban!

*Kérdések megosztása, kutatómunkára buzdítás*

**9. Lopás vagy nem lopás?**

Gyűjtsetek érveket arra, hogy szerintetek lopás volt a telefon elvétele Ender bától vagy nem!

lopás volt nem volt lopás

Mindenki döntse el, hogy inkább melyik mellett tudna érvelni, vitázni!

Két csoportban indulhat a vélemények ütköztetése.

*Cél: a kulturált vitakészség fejlesztése, egymás véleményének türelmes meghallgatása*

Házi feladat: Gyűjtsetek minél több érdekességet a Notre-Dame-ról!

*Eszközök: csomagolópapír, színes ceruzák*

**7-8. fejezet**

**A párizsi metró - az egy álom**

**A Notre-Dame után aranylabda gurul**

**1. A hetedik fejezet tanítói bemutatása**

**2. Metróvonalak**

Hasonlítsátok össze a térképek és a szöveg segítségével, hogy milyen hasonlóságok és különbségek vannak a budapesti és a párizsi metró között! Dolgozzatok csoportmunkában egy csomagolópapírra!

linkek:

[Carte Métro de Paris - Párizsi metró – Wikipédia (wikipedia.org)](https://hu.wikipedia.org/wiki/Párizsi_metró" \l "/media/Fájl:Carte_Métro_de_Paris.jpg) [Budapest Metro Geographical Map - Budapesti metró – Wikipédia (wikipedia.org)](https://hu.wikipedia.org/wiki/Budapesti_metró" \l "/media/Fájl:Budapest_Metro_Geographical_Map.SVG)

*Közös megosztás*

**2. A nyolcadik fejezet közös olvasása**

**3. A híres Notre-Dame-nál**

Nézzétek meg a kisfilmet, majd a film, az otthoni gyűjtőmunka és a szöveg segítségével mutassátok be Párizs híres templomát egy tablón! Csoportonként egy tablót készítsetek!

videó: https://youtu.be/oUIitVmNKCE

*A tablók megtekintése, bemutatása*

**4. A tömegben**

Csukjátok be a szemeteket, és képzeljétek oda magatokat a templom elé. Óriási a nyüzsgés, te is ott vagy a téren. Mit csinálsz éppen? Milyen korú vagy? Hogyan kerültél ide?

Páros munkában számoljatok be az élményeitekről, meséljetek egymásnak!

**5. Tömegjelenet**

Most pedig elevenedjen meg a templom előtti tér! Mindenki az előbbi szerepében helyezkedjen el! Készítünk egy fényképet, majd tapsra mutassuk be, milyen lehetett a nagy sürgés-forgás a templom előtt!

*Állókép, majd a jelenet bemutatása*

**6. Az aranylabda titka**

Mit gondoltok, miért kiabálta a lány, hogy ne fogja meg Mik a labdát?

*Ötletek meghallgatása*

*Eszközök: budapesti és párizsi metrótérképek, kartonlapok, íróeszközök*

**9-10. fejezet**

**Mik elveszik, majd egy nagyon furcsa épülethez jutunk, ami nem higiénikus**

**A világ legjobb küldetéses mozgólépcsőzése után eszméletlenül megijedünk**

**1. Egy különleges épület - Pompidou-palota**

A borítékban képdarabokat találtok, rakjatok ki belőle egy képet!

Ha készen vagytok, próbáljátok meg kitalálni, milyen épület lehet ez, és nézzétek meg, hogy mi a különlegessége!

*Ötletek meghallgatása*

**2. A kilencedik fejezet bemutató olvasása**

**3. Ismerkedés a Pompidou-palotával, képek bemutatása**

**4. Az aranylabda titka 2.**

Kinek volt hasonló jóslata az elmúlt órán az aranylabdáról?

**5. Egy különleges lány**

Gyűjtsétek ki páros munkában a szövegből, hogy miért volt Nina különleges Csongor számára! Írjátok le!

**6. Bemenjek, vagy ne menjek?**

Képzeld el, hogy téged is hív Nina, hogy menj be vele a múzeumba!

Válaszd ki a megfelelő mondatot, majd fejezd be!

Bemegyek veled, mert...

Nem megyek be veled, mert...

Mit gondoltok, Csongor miért tartott a lánnyal?

*Közös megosztás, megbeszélés*

**7. A tizedik fejezet közös olvasása**

**8. Emlékek fogságában**

Gyűjts össze az életedből három rossz és három szép emléket!

Milyen színűek számodra a rossz emlékeid? Színezz a papírlap bal oldalára az érzéseidnek megfelelően!

Milyen színűek számodra a szép emlékeid? Színezz a papírlap jobb oldalára az érzéseidnek megfelelően!

Oszd meg a pároddal egy rossz és egy jó emlékedet, és mesélj arról is, miért ezeket a színeket használtad!

*Közös megosztás, a színezések táblára helyezése*

**9. Csongor emlékei**

Keressétek meg a szövegben, hogy Csongor milyen rossz emlékeket idézett fel! Párban írjátok le a papírra! Vessétek össze saját rossz emlékeitekkel! Találtatok közös vonásokat?

*Megosztás, megbeszélés*

**10. Indul a nyomozás! Mi lehet az igazság?**

Csoportokban találjátok ki, mi történhetett! Segítenek a kérdések!

Mi lehet a kulcs története?

Hogyan került Ninához a Pompidou-palotában?

Miért a palacsintasütő ember kapta meg?

*A történetek meghallgatása*

**11. Odalett az időgyurma!**

Mit kiálthatott fel Léna, Duplamik és Csongor abban a pillanatban, amikor elvitte a galamb az időgyurmát?

Válasszatok ki egy szereplőt, és mondjátok el!

*Ötletek meghallgatása*

*Eszközök: borítékban szétvágott kép a Pompidou-palotáról, színes ceruzák, csomagolópapír*

**11-12. fejezet**

**Úristen, itt maradunk?**

**Bizonyos galambok időgyurmát vacsoráznak?**

**1. Képzeld el...**

Képzeljétek el, hogy ti is a három gyerekkel vagytok Párizsban időgyurma nélkül.

Szedjétek össze, hogy milyen dolgok jutnának eszetekbe elkeseredésetekben arra a gondolatra, hogy nem tudtok hazamenni. Mik hiányoznának legjobban a számotokra?

*Közös megosztás, megbeszélés*

**2. Jóslás**

Mit gondoltok, hogyan folytatódik a szöveg?

*Ötletek meghallgatása*

**3. Ismerkedés a tizenegyedik fejezettel bemutató olvasással**

**4. Madártávlatból**

Üljetek fel képzeletben ti is a galamb hátára, és repüljetek vele! A szöveg segítségével rajzoljátok be a térképbe, hogy honnan indultak a gyerekek, merre repültek, és hol tette le őket a galamb!

link: [párizs-turista-térkép.jpg (800×615) (map-of-paris.com)](https://hu.map-of-paris.com/img/0/párizs-turista-térkép.jpg)

*A térképek bemutatása, megbeszélés*

**5. Ismerkedés a tizenkettedik fejezettel közös olvasással**

**6. Győzzük meg Józsit!**

Hogyan győzte meg a három gyerek Józsit, hogy visszaszerezhessék az időgyurmát?

Csoportmunkában a szöveg segítségével készüljetek fel a jelenet előadására!

*A jelenetek megosztása*

*Eszközök: Párizs belvárosáról térképek*

**13-15. fejezet**

**Miért nem lehetek olyan, mint a többiek?**

**Megérkezünk a drótozóhoz**

**Kiderül, hogy Duplamikkel milyen különböző drótjaink vannak**

**1. Milyen vagyok?**

Álljatok elém egysoros vonalban! Állításokat fogok mondani, ha igaz rátok, akkor lépjetek előre egyet, ha nem igaz rátok, akkor pedig hátra lépjetek. A végén megnézzük, hogy milyen közel vagy távol álltok egymástól. Meglátjuk, hogy milyen színes osztály vagytok, sok különleges emberrel!

1. Tudok vigyázni a dolgaimra.

2. Gyorsan olvasok.

3. Gyakran veszítek el dolgokat.

4. Ismerem a Föld összes országának fővárosát.

5. Szeretek sokat mozogni.

6. Szeretek a bolygókról új dolgokat megtanulni.

7. Képes vagyok türelmesen végigcsinálni a feladataimat.

*Tapasztalatok megbeszélése*

**2. Ismerkedés a tizenharmadik fejezettel bemutató olvasással**

**3. Azért vagyok elkeseredve...**

Képzeljétek magatokat az elkeseredett Csongor és Duplamik helyébe!

Csoportmunkában gyűjtsétek össze, hogy miben szerettek volna mások lenni, és mivel voltak elégedettek!

CSONGOR DUPLAMIK

+ +

- -

**4. Asperger - ADHD?**

Keressétek meg azt a két szót a szövegből, amelyek a két fiút különlegessé teszik, és írjátok a nevük mellé!

Ki hallott már ezekről a viselkedészavarokról?

*Beszélgetés, rövid ismertetés*

**5. Egyet értek, hogy...**

Mi a véleményetek arról, hogy a két fiú a drótozótól várja a segítséget, hogy új emberek legyenek? Válasszatok mondatot, majd fejezzétek be!

Egyet értek velük, mert

Nem értek velük egyet, mert

**6. Ismerkedés a tizennegyedik és tizenötödik fejezettel közös olvasással**

**7. Érzelmek sodrásában**

Gyűjtsétek össze, hogy milyen érzéseik voltak a fiúknak Entreman professzornál!

Páros munkában írjátok le az érzést, és igazoljátok egy-egy szövegrésszel! Minden párostól meghallgatunk egyet.

*Közös megosztás*

**8. Mi történhetett?**

Miért sírtak a lányok? Mit mondhatott a professzor?

*Ötletek meghallgatása*

Házi feladat: Gyűjtsetek érdekességeket az Eiffel-toronyról!

*Eszközök: csomagolópapír, íróeszközök*

**16 -17. fejezet**

**Nem sikerül rájönni, ki az idióta**

**Duplamiket fel kell idegesíteni**

**1. Mi lehet a diagnózis?**

A borítékban szövegrészleteket találtok. Arra kérlek benneteket, hogy párban beszéljétek meg, hogy ezek alapján mit mondhatott franciául a lányoknak a professzor!

tökéletesen van megcsinálva

sajátos huzalozás kiemelkedően érdekes

a Jóisten hibátlan munkái

helyesen, bár különösen megalkotott drótok

fantasztikusan egyedi és kreatív

*Közös megbeszélés, megosztás*

**2. A tizenhatodik fejezet bemutató olvasása**

*Reflektálás az első feladatra*

**3. Én abban vagyok különleges**

Gondold végig, hogy te miben vagy egyedi, érdekes és különleges! Válassz ki egyet, és mondd el!

*Közös megosztás*

**4. Idióta vagy szeretlek?**

"Duplamik, te idióta, én így szeretlek!"

Mit gondoltok, Léna miért mondhatta Miknek ezt a mondatot? Melyiket vonná szíve szerint vissza?

Hogyan mondhatta? Mondjátok el úgy, ahogyan a lány mondta szerintetek!

*Mondatok meghallgatása*

**5. A tizenhetedik fejezet közös olvasása**

**6. Idegenvezetés**

Legyetek idegenvezetők! Csoportmunkában mutassátok be az Eiffel-tornyot a gyűjtőmunkátok és a szövegrész segítségével!

*A bemutatók megosztása*

**7. Búcsúképek**

Csoportban készítsetek állóképet a Ninától való búcsú pillanatáról! Fejezze ki az érzéseiteket! Akinek megérintem a vállát, hangosítsa ki, hogy mire gondol szereplőként! Egy mondatot mondjatok!

*Közös bemutatás, kihangosítás*

**8. Irány Budapest!**

Titeket mivel lehetne felidegesíteni annyira, hogy felvegyétek a fénysebességet?

*Ötletek meghallgatása*

Eszközök: boríték szövegrészletekkel

**18-19. fejezet**

**Az egész osztálynak leesik az álla**

**Fehér Lénának szindrómája lesz**

**1. A tizennyolcadik fejezet bemutató olvasása**

**2. Mi történik itt?**

Képzeld magad egy szereplő helyébe, és gondold végig, mire gondolhatott, hogy mi történhetett itt!

Hogyan mesélte el a számára érthetetlen történetet?

Választhatjátok Anitát, Ender bát vagy a képeket látó egyik osztálytársat is.

*A történetek megosztása*

**2. A legkedvesebb emlékeim**

Képzeld magad a három utazó egyikének helyébe, és írd le a három legszebb emlékedet, amelyeket sohasem fogsz elfelejteni!

*Közös megosztás, megbeszélés*

**3. Az utolsó fejezet közös olvasása**

**4. Én is különleges vagyok**

Mindenki induljon el a saját nevére kiállított "KÜLÖNLEGES VAGYOK" oklevelével! Akivel találkoztok, cseréljetek, és írjátok le a másik papírjára, hogy mit szerettek benne!

Minél több emberről írjátok le, hogy ő miért különleges és szerethető a számotokra!

Ha megtelt a papír, olvassátok nyitott szívvel, és ne feledjétek, hogy " tökéletesen vagytok megcsinálva!"

*Eszközök: névre szóló oklevelek*